ร้านก๋วยเตี๋ยวที่เป็นที่ชื่นชอบของหลายคน ที่จอดของร้านเต็มตั้งแต่ก่อน 11 โมง เลยต้องหาที่จอดริมทางเอา ถ้าไม่อยากรอนานควรมาถึงร้านก่อนเที่ยง

ลักษณะร้านเหมือนศูนย์อาหารเลย มีเป็นซุ้มๆ เมนูอาหารที่ร้านนี้เยอะมากจริงๆ ดีตรงมาร้านเดียวสามารถเลือกทานได้หลายๆ อย่าง ทั้งข้าวและก๋วยเตี๋ยว ที่ได้ลองชิมมามีดังนี้

1.เส้นเล็กแห้งพริกสดลูกชิ้นปลาเนื้อปลา (65 บาท): เส้นเล็กเหนียวนุ่มดี เครื่องที่ใส่มาทั้งเนื้อปลาและลูกชิ้นก็คุณภาพดี พริกสดที่ใส่มารสชาติจัดจ้านแต่ไม่เผ็ดมาก ไม่ต้องปรุงอะไรเพิ่มก็อร่อยแล้ว ชามเดียวเอาอยู่จริงๆ

2.บะหมี่แห้งตำลึงหมูก้อนพิเศษ (65 บาท): บะหมี่ลวกมากำลังดี แถมให้ปริมาณหมูมาถึง 5 ชิ้นใหญ่ คุ้มค่ามากค่ะ หมูก้อนปรุงรสมาดี นุ่มใช้ได้เลย

3.ข้าวหน้าไก่ (50 บาท): ตอนพนักงานยกมาเสริฟยังคิดอยู่ว่าน่าจะเป็นขนาดพิเศษเพราะเยอะมาก ปรากฏว่าเป็นขนาดธรรมดา ให้เนื้อไก่มามิดข้าวพร้อมกุนเชียงและเห็ดหอม แถมรสชาติเข้มข้นใช้ได้

4.ลูกชิ้นกุ้งทอด (80 บาท): ลูกชิ้นกุ้งคุณภาพดี เหนียวใช้ได้ ลูกโต อร่อยดีค่ะ

สรุปเป็นร้านก๋วยเตี๋ยวคุณภาพที่อาหารรสชาติดีทุกรายการที่ได้ลองทานเลย ไม่แปลกใจที่ทำไมลูกค้าแน่นร้านตลอด ที่จอดรถอาจจะหายากไปซักนิดถ้ามาช่วงกลางวันวันหยุด